贺新凉 中秋对月并酬纪集子先生见讯
王豸来 (Qing)
佛屋苇帘卷。步空庭、斗杓西指，雁鸣南遣。彩笔缠绵裁锦字，清泪盈盈欲泫。探愁绪、丝抽独茧。缥缈烟萝云叶外，漾愁心、似海同深浅。眉间锁，浑难展。弹鱼宁傍朱门显。倩收罗、牛溲马渤，羞逢卢扁。玉宇迢遥天上路，谁是刘安鸡犬。邯郸道、驱驰那免。空对夜珠悬碧汉，向西邻、赊酒无衣典。心上事，须频剪。